ΠΡΟΣΦΩΝΗΣΗ ΤΟΥ ΜΑΚΑΡΙΩΤΑΤΟΥ

ΑΡΧΙΕΠΙΣΚΟΠΟΥ ΚΥΠΡΟΥ

 κ. κ. ΧΡΥΣΟΣΤΟΜΟΥ

ΠΡΟΣ ΤΟΝ ΜΑΚΑΡΙΩΤΑΤΟ ΠΑΤΡΙΑΡΧΗ

ΤΩΝ ΣΕΡΒΩΝ

 κ.κ. ΕΙΡΗΝΑΙΟ

ΚΑΤΑ ΤΗΝ ΠΑΝΗΓΥΡΙΚΗ ΣΥΝΕΔΡΙΑ

ΤΗΣ ΙΕΡΑΣ ΣΥΝΟΔΟΥ.

 10.11.2016

 Μακαριώτατε,

 Εκφράζω τη χαρά και τα συναισθήματα εκτίμησης όλων των Αγίων Αδελφών καλωσορίζοντας Σας, μαζί με την τιμία Συνοδία σας, στον χώρο τούτο των συνεδριάσεων της Ιεράς Συνόδου της Εκκλησίας της Κύπρου, σ’ αυτή την πανηγυρική συνεδρία της, για την επίσημη υποδοχή Σας. Η χαρά μας είναι ειλικρινής και ανυπόκριτη γιατί υποδεχόμαστε τον Προκαθήμενο μιας εξίσου με τη δική μας μαρτυρικής Εκκλησίας. Οι ευαίσθητες γεωγραφικές περιοχές των χωρών μας, η εμμονή των λαών μας στην Ορθόδοξη πίστη και στα εθνικά ιδανικά τους, μακράν από κάθε ίχνος εθνοφυλετισμού, μάς οδήγησαν και σε κοινά παθήματα, σε παρόμοιες ταλαιπωρίες. Αυτά τα παθήματα μάς έφεραν πιο κοντά.
Γι’ αυτό και στα μάτια των πιστών μας, η Εκκλησία της Σερβίας δεν είναι απλώς μια ομόδοξη αδελφή Εκκλησία. Είστε για μάς κάτι το ιδιαίτερο, κάτι το ξεχωριστό. Και με αυτά τα ιδιαίτερα συναισθήματα Σάς υποδεχόμαστε.

 Θα θέλαμε, Μακαριώτατε, με την ευκαιρία αυτή να Σας δώσουμε ένα αδρομερές περίγραμμα της ιστορικής πορείας της Εκκλησίας μας στους 20 αιώνες ζωής της και τη σημερινή δράση της, τόσο ανάμεσα στο ποίμνιό της, όσο και μέσα στον Ορθόδοξο κόσμο.

 Παρόλο που οι Πράξεις των Αποστόλων μάς πληροφορούν ότι μετά τον θάνατο του Αρχιδιακόνου Στεφάνου οι πρώτοι Χριστιανοί της Ιερουσαλήμ **«Διῆλθον ἕως Φοινίκης καὶ Κύπρου καὶ Ἀντιοχείας..» (Πρ.11,19)** και ότι μερικοί από τους Χριστιανούς αυτούς ήσαν Κύπριοι («Ἦσαν δέ τινὲς ἐξ αὐτῶν ἄνδρες Κύπριοι» (Πρ.11,20), εν τούτοις το μεγάλο έργο της διάδοσης του Χριστιανισμού στην Κύπρο οφείλεται στους Αποστόλους Βαρνάβα και Παύλο, οι οποίοι συνεπικουρούμενοι και από τον Μάρκο, ήλθαν και κήρυξαν στην Κύπρο γύρω στο 45 μ.Χ. Στην Πάφο, πρωτεύουσα τότε της Κύπρου, από το κήρυγμά τους πίστεψε και ο Ρωμαίος διοικητής, διευκολύνοντας έτσι, με την προσέλευσή του στον Χριστιανισμό, και τη γρήγορη διάδοση της νέας θρησκείας ανάμεσα στον λαό.

 Ο Απ. Βαρνάβας επέστρεψε ξανά στην Κύπρο με τον Μάρκο, στήριξε στην πίστη τις Χριστιανικές κοινότητες που είχαν ιδρυθεί με την πρώτη επίσκεψή του με τον Παύλο, ίδρυσε νέες και εγκατέστησε Επισκόπους. Το 57 μ.Χ., ο Απ. Βαρνάβας, λιθοβολήθηκε από τους Ιουδαίους και τάφηκε κοντά στη Σαλαμίνα. Ο τάφος του σώζεται μέχρι σήμερα, τελεί, όμως, υπό Τουρκική κατοχή.

 Τη γρήγορη και ευρεία διάδοση του Χριστιανισμού στην Κύπρο μαρτυρεί και η αντιπροσώπευση της ιεραρχίας της στην Α΄ Οικουμενική Σύνοδο από τους Τριμυθούντος Σπυρίδωνα τον θαυματουργό, Πάφου Κύριλλον ή Κυριακόν και Σαλαμίνος Γελάσιον. Πλήρης εκχριστιανισμός της νήσου έγινε επί Αρχιεπισκοπίας του αγίου Επιφανίου (368-403).

 Το 431 μ.Χ., στην Γ΄ Οικουμενική Σύνοδο, η Εκκλησία της Κύπρου αναγνωρίστηκε επίσημα ως Αυτοκέφαλη, ύστερα δε από πενήντα, περίπου, χρόνια ο αυτοκράτωρ Ζήνων (474-491) παραχώρησε στον αρχιεπίσκοπο Κύπρου τρία αυτοκρατορικά προνόμια, τα οποία διαφυλάσσουμε μέχρι σήμερα:
 Να υπογράφει με κιννάβαρη, να φέρει κατά τις ιεροτελεστίες πορφυρούν μανδύα και να κρατεί αυτοκρατορικό σκήπτρο.

 Στα τέλη του 7ου αιώνα, λόγω των Αραβικών επιδρομών, το μεγαλύτερο μέρος του πληθυσμού της Κύπρου μετοίκησε, μαζί με τον τότε Αρχιεπίσκοπο Ιωάννη, στα μέρη της Κυζίκου, σε μιαν πόλη που ονομάστηκε, από το όνομα του αυτοκράτορα Ιουστινιανού του Β΄, του Ρινότμητου, **Νέα Ιουστινιανή ή Ιουστινιανούπολη.** Η Πενθέκτη Οικουμενική Σύνοδος αναγνώρισε στη νέα αυτή έδρα του Αρχιεπισκόπου Κύπρου τα δίκαια και τα προνόμια, που ανέκαθεν απολάμβανε η Εκκλησία της Κύπρου. Όταν η Κύπρος απηλλάγη από τις Αραβικές επιδρομές, ο Αρχιεπίσκοπος επανήλθε με το ποίμνιό του στην Κύπρο. Ο Αρχιεπίσκοπος Κύπρου διατηρεί έκτοτε τον τίτλο του **Αρχιεπισκόπου Νέας Ιουστινιανής και πάσης Κύπρου.**

 Δείγμα της σφριγηλότητας της Εκκλησίας της Κύπρου υπήρξε και η συμμετοχή της σε όλες τις Οικουμενικές Συνόδους.

 Το 1191, κατά τη διάρκεια της Γ΄ Σταυροφορίας, ο βασιλιάς της Αγγλίας Ριχάρδος ο Λεοντόκαρδος κατέλαβε την Κύπρο, τερματίζοντας έτσι τον ελεύθερο βίο της, ως τμήματος της Βυζαντινής Αυτοκρατορίας. Η Φραγκοκρατία, που διήρκεσε από το 1191 μέχρι το 1571 (Λουζινιανοί 1192-1489, Ενετοί 1489-1571), οδήγησε την Ορθόδοξη Εκκλησία της Κύπρου σε πολλές περιπέτειες. Η διοικητική διάρθρωσή της σε 14 επισκοπές καταργήθηκε. Επετράπη από τη Ρωμαιοκαθολική Εκκλησία, που εγκαταστάθηκε στο νησί, η ύπαρξη 4 μόνο Ορθόδοξων Επισκοπών που και αυτές αναγκάστηκαν να μεταφέρουν την έδρα τους στην ύπαιθρο. Χαρακτηριστικό δείγμα της αντίστασης των Κυπρίων στις Ρωμαιοκαθολικές κακοδοξίες, αλλά συγχρόνως και της απαράδεκτης συμπεριφοράς των Λατίνων απέναντι στους Ορθόδοξους Κυπρίους ήταν η περίπτωση των 13 μοναχών της Μονής Καντάρας. Οι μοναχοί αυτοί, εξ αιτίας της εμμονής τους στην Ορθόδοξη πίστη, φυλακίστηκαν για 3 χρόνια, βασανίστηκαν απάνθρωπα και στο τέλος, το 1231, τους έκαψαν ζωντανούς.

 Η θέση του ορθόδοξου ποιμνίου της Κύπρου έγινε χειρότερη κατά την περίοδο της Τουρκοκρατίας(1571-1878).
Η κατάσταση του λαού στην περίοδο αυτή ήταν απελπιστική: βαριές φορολογίες, διώξεις, εξισλαμισμοί, φυλακίσεις και φόνοι ήσαν τα κύρια χαρακτηριστικά της. Μόνη ελπίδα ήταν η Εκκλησία, η οποία σ’ όλη αυτή την περίοδο παρηγόρησε και ενίσχυσε, υποβάστασε και συγκράτησε τον δούλο Κυπριακό Ελληνισμό. Τα δεινά της Εκκλησίας της Κύπρου, κατά την περίοδο της Τουρκοκρατίας, κορυφώθηκαν με τον μαρτυρικό θάνατο του Αρχιεπισκόπου Κυπριανού, των τριών Μητροπολιτών της Κύπρου, Πάφου Χρυσάνθου, Κιτίου Μελετίου και Κυρηνείας Λαυρεντίου, καθώς και άλλων 486 κληρικών και λαϊκών, τον Ιούλιο του 1821, εξαιτίας της έκρηξης της Ελληνικής Επανάστασης.

 Νέα κατάσταση πραγμάτων δημιουργήθηκε στην Κύπρο το 1878 όταν η Κύπρος βρέθηκε κάτω από τη Βρεττανική κυριαρχία. Οι Κύπριοι περίμεναν ότι οι Άγγλοι σύντομα θα χάριζαν στην Κύπρο την ελευθερία της για να μπορέσει έτσι να εκπληρώσει τον προαιώνιο πόθο της, την ένωση της με την Ελλάδα. Τα πράγματα δεν δικαίωσαν τις ελπίδες τους. Αντίθετα, μάλιστα, οι Άγγλοι επεδίωξαν να αφελληνίσουν τον πληθυσμό και να δημιουργήσουν έχθρα μεταξύ των γηγενών Ελλήνων κατοίκων της νήσου και των Μουσουλμάνων, καταλοίπων της τουρκικής κυριαρχίας και του εξισλαμισμού, που έγινε προηγουμένως.

 Το 1931, με αφορμή την έκρηξη ενός απελευθερωτικού κινήματος, συνέλαβαν και εξόρισαν τους Μητροπολίτες Κιτίου και Κυρηνείας και κατάργησαν όλες τις ελευθερίες του λαού. Απαγόρευσαν ακόμα και αυτό το κτύπημα των καμπάνων των ναών.

 Από το 1933, που πέθανε ο Αρχιεπίσκοπος Κύριλλος Γ΄, μέχρι το 1947, η Κύπρος παρέμεινε με ένα μόνο επίσκοπο, **τον Μητροπολίτη Πάφου Λεόντιο,** ο οποίος και αυτός συρόταν πολλές φορές στα δικαστήρια και περιοριζόταν σε μοναστήρια. Μόλις το 1947 επέτρεψαν οι Άγγλοι την εκλογή Αρχιεπισκόπου.

 Το 1950, υπό την αιγίδα της Εκκλησίας, η ιεραρχία της οποίας ανασυστήθηκε από το 1948, διενεργήθη **δημοψήφισμα,** στο οποίο το 96% των Ελλήνων της Κύπρου διεδήλωσαν τον πόθο τους **για ένωση με τη μητέρα Ελλάδα.** Το ποσοστό που δεν ψήφισε ήταν κυβερνητικοί υπάλληλοι που απειλήθηκαν με απόλυση, αν έπαιρναν μέρος στο δημοψήφισμα. Η άρνηση της Αγγλίας να δεχθεί το αποτέλεσμα του δημοψηφίσματος και οι βρεττανικές δηλώσεις ότι ουδέποτε θα παραχωρούσαν το δικαίωμα αυτοδιάθεσης στην Κύπρο, οδήγησε το 1955, την Εκκλησία στο να ηγηθεί ένοπλου απελευθερωτικού αγώνα. Εμπνευστής και ηγέτης του αγώνα υπήρξε **ο Αρχιεπίσκοπος Μακάριος ο Γ΄.** Προηγουμένως, με την εκλογή του στον αρχιεπισκοπικό θρόνο, το 1950, ο Μακάριος ο Γ΄, έθεσε υπό την αιγίδα της Εκκλησίας τη Μέση Εκπαίδευση, από την οποία, κυρίως, προήλθαν οι αγωνιστές του απελευθερωτικού μας αγώνα, ίδρυσε θρησκευτικές και εθνικές οργανώσεις, οργάνωσε πολλές συγκεντρώσεις και μαζικές διαδηλώσεις και απευθύνθηκε κατ’ επανάληψη στην κρατούσα δύναμη επιδιώκοντας, χωρίς αποτέλεσμα, λύση του εθνικού θέματος της Κύπρου με ειρηνικά μέσα.

 Κατά τη διάρκεια του αγώνα, τον Μάρτιο του 1956, οι Άγγλοι αποικιοκράτες, εξόρισαν τον Αρχιεπίσκοπο Μακάριο, μαζί με τον Μητροπολίτη Κυρηνείας Κυπριανό, στις νήσους Σεϋχέλλες του Ινδικού Ωκεανού. Μετά από 13 περίπου μήνες οι εξόριστοι αφέθησαν ελεύθεροι να εγκαταλείψουν τις Σεϋχέλλες, δεν τους επετράπη, όμως, η επιστροφή στην Κύπρο. Επέστρεψαν στην Κύπρο μετά τη λήξη του απελευθερωτικού αγώνα, το 1959.

 Παρά το βαρύ τίμημα σε ανθρώπινες ζωές, αλλά και τις υλικές καταστροφές, παρά τον απαράμιλλο ηρωϊσμό και την αυτοθυσία που επεδείχθη από όλο τον Κυπριακό Ελληνισμό, οι Άγγλοι εμπλέκοντας και την Τουρκία, μάς επέβαλαν μιαν κολοβή ανεξαρτησία. Ήταν όμως κάτι. Κατελύθη το αποικιακό καθεστώς και ανεκηρύχθη ανεξάρτητη Κυπριακή Δημοκρατία.

 Με την ανακήρυξη της Κυπριακής Δημοκρατίας, ο Κυπριακός λαός ανέθεσε με την ψήφο του την προεδρία της Δημοκρατίας στον Αρχιεπίσκοπο Μακάριο τον Γ΄, που ως Εθνάρχης ενσάρκωνε την εθνική παράδοση, τους πόθους και τους αγώνες των Κυπρίων για ελευθερία. Έτσι η Εκκλησία της Κύπρου, με την ολόψυχη γνώμη του λαού της, ανέλαβε και πάλιν την πνευματική και εθνική εκπροσώπησή του. Η πορεία προς την πρόοδο, με την ανέγερση σχολείων, εκκλησιών και την πλήρη εξάλειψη της ανεργίας, που άρχισε με την ανεξαρτησία, ανεκόπη γρήγορα, τον Δεκέμβριο του 1963, με την τουρκοανταρσία, που παρακινήθηκε από την Τουρκία.

 Η Κύπρος συνέχισε, ωστόσο, την πορεία της προόδου, με επικεφαλής τον Αρχιεπίσκοπό της, δια μέσου άλλης οδού, της γνωστής σ’ αυτήν οδού του μαρτυρίου και των θυσιών. Ο Εθνάρχης Μακάριος πίστευε ότι τον νέο αυτό Γολγοθά θα διαδεχόταν οριστικά η εθνική δικαίωση. Δυστυχώς, όμως, το άφρον πραξικόπημα που διενεργήθηκε από το ξενοκίνητο στρατιωτικό καθεστώς των Αθηνών και η βάρβαρη Τουρκική εισβολή του 1974 όχι μόνο ανέκοψαν την πιο πάνω πορεία της νήσου αλλά και την έφεραν στο χείλος της καταστροφής.

 Θρηνήσαμε, τότε, με την άδικη, αναίτια και απροκάλυπτη επιδρομή της Τουρκίας 6000 νεκρούς και 1619 αγνοούμενους. 37% του εδάφους μας κατεκτήθη διά της βίας των όπλων και 520 ναοί μας λεηλατήθηκαν και καταστράφηκαν. Η κατοχική δύναμη εφαρμόζοντας μιαν πολιτική εθνικού ξεκαθαρίσματος, έδιωξε όλους τους Έλληνες κατοίκους από την καταληφθείσα περιοχή, την οποία και εποικίζει με εκατοντάδες χιλιάδες εποίκους.

 Ο Αρχιεπίσκοπος Μακάριος ο Γ΄, αφού διεσώθη ως εκ θαύματος κατά το πραξικόπημα, εργάστηκε δραστήρια για την απαλλαγή της Κύπρου από τις τραγικές συνέπειες της βάρβαρης Τουρκικής εισβολής. Το βάρος του αγώνα, όμως, και το μέγεθος της συμφοράς έπληξαν ανεπανόρθωτα την υγεία του. Επανειλημμένες καρδιακές προσβολές τον οδήγησαν στον θάνατο, στις 3 Αυγούστου 1977.

 Η Εκκλησία παρέμεινε και μετά τον Μακάριο στην εμπροσθοφυλακή του εθνικού αγώνα. Με παρεμβάσεις και παραινέσεις της στον εκάστοτε Πρόεδρο της Δημοκρατίας και την πολιτική ηγεσία του τόπου, υποδεικνύει τρόπους πορείας και δράσης προκειμένου να συνεχισθεί στη νήσο μας,
η ηλικίας 3500 ετών ελληνική και 2000 ετών χριστιανική παρουσία μας. Το 2004, μάλιστα, πρωτοστάτησε στην απόρριψη ενός καταστροφικού για την πλευρά μας σχεδίου λύσης. Και σήμερα ανησυχούμε ιδιαίτερα για τις πιέσεις που εξασκούνται στην πλευρά μας, που είναι η αδύναμη στρατιωτικά, για υποχωρήσεις πέραν του σημείου που θα εξασφαλίζει την παραμονή μας στη γη των πατέρων μας.

 Ομόφωνη διαπίστωση της Ιεράς Συνόδου, ύστερα από ολοήμερη εξέταση του προβλήματός μας, που έγινε πριν λίγους μήνες, είναι ότι η Τουρκία έχει ως μόνιμο στόχο της την κατάληψη και Τουρκοποίηση ολόκληρης της Κύπρου. Γι’ αυτό, αν κρίνουμε ότι κάτι τέτοιο θα προωθείται με ένα νέο σχέδιο, που θα μας προταθεί, δεν θα διστάσουμε να καλέσουμε τον λαό να το απορρίψει.

**Η σημερινή κατάσταση**

 Η Εκκλησία της Κύπρου διαιρείται διοικητικά, σήμερα, σε δέκα περιφέρειες: την Ιερά Αρχιεπισκοπή και τις εννιά ακόλουθες Μητροπόλεις: Πάφου, Κιτίου, Κυρηνείας, Λεμεσού, Μόρφου, Κωνσταντίας-Αμμοχώστου, Κύκκου-Τηλλυρίας, Ταμασού και Τριμυθούντος. Στα όρια της Αρχιεπισκοπής υφίσταται σήμερα η Επισκοπή Καρπασίας, στα όρια της Μητρόπολης Πάφου η Επισκοπή Αρσινόης και στα όρια της Μητρόπολης Λεμεσού η Επισκοπή Αμαθούντος.

 Στην Κύπρο υπάρχουν, όπως θα σας είναι γνωστό, και τρεις αρχαίες Σταυροπηγιακές Μονές: Του Κύκκου, του Μαχαιρά και του Αγίου Νεοφύτου. Τελευταίως η Ιερά Σύνοδος **ανύψωσε σε Σταυροπηγιακή και την Ιερά Μονή Αποστόλου Βαρνάβα, που σήμερα στενάζει κάτω από Τουρκική κατοχή.**

 Από το 1950, η Εκκλησία Κύπρου, διαθέτει Ιερατική Σχολή για την μόρφωση των κληρικών της, ενώ από της περασμένης Ακαδημαϊκής χρονιάς λειτουργεί και η Θεολογική Σχολή της Εκκλησίας της Κύπρου.

 Από το 1918 εκδίδεται και το επίσημο περιοδικό της **«Απόστολος Βαρνάβας».**

 Η Εκκλησία της Κύπρου, παράλληλα προς το πνευματικό και εθνικό έργο, που σήμερα επιτελεί, εκπληρώνει στο ακέραιο όλες τις διορθόδοξες και διαχριστιανικές υποχρεώσεις της. Διατηρεί αγαθές σχέσεις με όλες τις αδελφές Ορθόδοξες Εκκλησίες και συμβάλλει, κατά το δυνατό, στην καταβαλλόμενη, κάτω από την ηγεσία του Οικουμενικού Πατριαρχείου, προσπάθεια, για προσέγγιση των διάφορων Χριστιανικών Εκκλησιών και Ομολογιών, μετέχουσα στους σχετικούς διαχριστιανικούς διαλόγους.

**Η θέση της Ορθόδοξης Εκκλησίας στην ιστορική παράδοση του Κυπριακού λαού και στη σύγχρονη κοινωνία της Κύπρου**

 Η Ορθόδοξη Εκκλησία της Κύπρου κατείχε πάντοτε θέση κεντρική στην ιστορική παράδοση του Κυπριακού λαού, γιατί πρωτοστατούσε σ’ όλους τους τομείς της ζωής του, θρησκευτικό και ηθικό, εθνικό και κοινωνικό, πολιτιστικό και πνευματικό.

 Τη θέση αυτή της Ορθόδοξης Εκκλησίας της Κύπρου δεν κατόρθωσαν να κλονίσουν, παρά τις απεγνωσμένες προς τούτο προσπάθειές τους, ούτε οι Φράγκοι, ούτε οι Ενετοί, ούτε οι Τούρκοι, ούτε οι Άγγλοι.

 Τον μεγαλύτερο φυσικά κίνδυνο διέτρεξε η Ορθοδοξία στην Κύπρο κατά τη Φραγκοκρατία και την Ενετοκρατία. Τον Κυπριακό, όμως, λαό δεν φόβισαν ούτε οι εξευτελισμοί και οι εξορίες των Αρχιεπισκόπων και Επισκόπων του, ούτε οι διωγμοί και οι μαρτυρικοί θάνατοι των μοναχών του, ούτε οι κάθε είδους καταπιέσεις του. Παρά τη μακροχρόνια θρησκευτική, ηθική, κοινωνική και οικονομική πίεση,
 ο λαός μας δεν υπέκυψε στους Λατίνους και παρέμεινε πιστός στην Ορθοδοξία του.

 Ο Κυπριακός λαός δεν θα λησμονήσει ποτέ τις προσπάθειες, που κατέβαλε η Ορθόδοξη του Εκκλησία για να διαλύσει το σκοτάδι της αμάθειας και της απαιδευσίας, που άπλωσαν οι Τούρκοι από το ένα άκρο ως το άλλο άκρο του νησιού τους. Αξιομνημόνευτες είναι οι σχετικές προσπάθειες του «φιλεπιστήμονος» Αρχιεπισκόπου Φιλοθέου, ο οποίος, **«ζηλωτής παιδείας τῶν νέων ὤν»,** ίδρυσε στη Λευκωσία το 1741 Σχολές «Ἑλληνικῆς καὶ Μουσικῆς καὶ Διδασκάλων»∙
του Αρχιεπισκόπου Χρυσάνθου, ο οποίος «ἔπηξε» το 1774 μέσα στο οίκημα της Ιεράς Αρχιεπισκοπής το **«σοφίης μέγαρον»∙** του Εθνομάρτυρα Αρχιεπισκόπου Κυπριανού,
ο οποίος, βλέποντας με μεγάλη λύπη, πως **«ἡ ἡμετέρα πολιτεία τῆς καθ’ ἡμᾶς νήσου Κύπρου πάσχει μέγαν αὐχμὸν παιδείας, καὶ ἔλλειψιν ἑλληνικῶν μαθημάτων»,** ίδρυσε στη Λευκωσία **Ελληνική Σχολή,** την οποία και εγκαινίασε την 1η Ιανουαρίου του 1812∙ του Αρχιεπισκόπου Παναρέτου, ο οποίος, **«φιλόμουσος καὶ φιλόκαλος ὤν, ἀνεζωπύρησε τὰ φῶτα τῆς παιδείας»** στην Κύπρο λίγα μόλις χρόνια μετά τα τραγικά γεγονότα του Ιουλίου του 1821, αφού επανίδρυσε το 1830 την Ελληνική Σχολή της Λευκωσίας, που είχε τότε διαλυθεί∙ του Αρχιεπισκόπου Μακαρίου Α’, ο οποίος αναδιοργάνωσε τη Σχολή αυτή και πρωτοστάτησε στη σύσταση του πρώτου Παρθεναγωγείου στη Λευκωσία το 1857∙ και του Αρχιεπισκόπου Σωφρονίου Γ΄, ο οποίος σύστησε το 1893 στη Λευκωσία Γυμνάσιο ισότιμο μ’ εκείνα της Ελλάδας.

 Αλλά και στη σύγχρονη κοινωνία της Κύπρου,
 η Ορθόδοξη Εκκλησία την ίδια θέση κατέχει. Υπό την επίβλεψή της λειτουργούν διάφορα φιλανθρωπικά ιδρύματα, όπως Κοινωνική Πρόνοια, Φιλόπτωχοι Αδελφότητες, Μέλαθρα Ευγηρίας, Ορφανοτροφεία, Μαθητικά Συσσίτια, Παιδοκομικοί Σταθμοί, Παιδικές Εξοχές και άλλα.

 Η Εκκλησία της Κύπρου πρωτοστατεί και στην ίδρυση Σχολείων και Βιβλιοθηκών. Τα σπουδαιότερα και ωραιότερα Γυμνάσια της πρωτεύουσας, των άλλων πόλεων και της υπαίθρου κτίστηκαν ολικά ή μερικά από την Εκκλησία.

 Αναμφίβολα όταν θα λήξει το σημερινό εμπερίστατο της Εκκλησίας της Κύπρου, με τη βοήθεια του Θεού και τις πρεσβείες όλων των αγίων μας, και θα εκδιωχθεί ο Τούρκος εισβολέας, τα κατοχικά στρατεύματα και οι έποικοι, από την πατρίδα μας, θα μπορέσει η Εκκλησία μας απερίσπαστα πλέον, να προσφέρει περισσότερα για το ποίμνιό της. Γιατί είναι ξεκάθαρο ότι πολλές από τις προσπάθειές της στον πνευματικό αλλά και στον οικονομικό τομέα δαπανώνται σήμερα για στήριξη του φρονήματος του λαού και αντιμετώπιση της ξένης εισβολής και των συνεπειών της.

 Ευχηθείτε, Μακαριώτατε, να έλθει σύντομα αυτή η μέρα.